पाएं अपने शहर की ताज़ा ख़बरें और फ्री ई-पेपरडाउनलोड करें
बुधवार को पाकिस्तान के राष्ट्रीय एसेंबली में नवाज़ शरीफ़ को दो-तिहाई बहुमत से प्रधानमंत्री चुना गया.
342 सदस्यों वाली एसेंबली में नवाज़ शरीफ़ को कुल 244 वोट मिले जबकि पाकिस्तान पीपुल्स पार्टी(पीपीपी) के उम्मीदवार मख़्दूम अमीन फ़हीम को 42 वोट और इमरान ख़ान की पार्टी पाकिस्तान तहरीक-ए-इंसाफ़ के जावेद हाशमी को कुल 31 वोट मिले.
ग़ौरतलब है कि प्रधानमंत्री चुने जाने के लिए नवाज़ शरीफ़ को सिर्फ़ 172 वोटों की ज़रूरत थी.
प्रधानमंत्री चुने जाने के बाद सांसदों और जनता का शुक्रिया अदा करते हुए नवाज़ शरीफ़ ने कहा कि जनता के दो-टूक फ़ैसले ने ये साबित कर दिया है कि वे लोकतंत्र पर पक्का विश्वास रखते हैं.लोकतंत्र पर विश्वास
शरीफ़ ने कहा कि लोकतंत्र के रास्ते पर चलने के सिवा पाकिस्तान के पास दूसरा कोई रास्ता नहीं है.
पाकिस्तान के इतिहास में सैन्य शासकों के दौर पर हमला करते हुए शरीफ़ ने कहा कि जब भी लोकतंत्र से मुंह मोड़ा गया तब-तब पाकिस्तान में संविधान और क़ानून की सत्ता पर कड़ी चोट लगी.
उन्होंने कहा कि जब भी सैन्य शासन आया, पाकिस्तान का बहुत नुक़सान हुआ. उनके अनुसार सैन्य शासन के दौर में अतिवादी विचारधारा, अराजकता और अशांति को बढ़ावा मिला.\'नई परंपरा\'
लोगों को संबोधित करते हुए नवाज़ शरीफ़ ने कहा कि वो चांद-सितारे तोड़कर लाने का वादा तो नहीं करेंगे लेकिन इतना ज़रूर है कि जनता के विश्वास को किसी भी हालत में ठेस नहीं पहुंचाएंगे.
शरीफ़ ने कहा कि पिछले पांच साल में उनकी पार्टी ने विपक्ष के तौर पर एक सकारात्मक भूमिका निभाई थी और पाकिस्तान के इतिहास में एक नई परंपरा की शुरूआत की थी.
उन्होंने विश्वास दिलाया कि सत्ता में आने के बाद भी वो एक नई परंपरा की शुरूआत करेंगे और किसी भी पार्टी या राज्य के साथ किसी तरह का कोई भेदभाव नहीं बरता जाएगा.
भ्रष्टाचार के ख़िलाफ़ सख़्त रवैया अपनाने का वादा करते हुए शरीफ़ ने कहा कि भ्रष्टाचार में लिप्त पाए गए लोगों को बख़्शा नहीं जाएगा.
(बीबीसी हिन्दी के एंड्रॉएड के लिए क्लिक करें. आप हमें फ़ेसबुक और ट्विटर पर फ़ॉलो भी कर सकते हैं.)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn